Broj: 711-I-39-P-238-17/20-39-8

Zagreb, 30. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Jasenke Pap, pomoćnice ravnatelja Hrvatskog zavoda za zdravstveno osiguranje do 21. lipnja 2018.g.,** na 67. sjednici, održanoj 30. listopada 2019.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnice Jasenke Pap, pomoćnice ravnatelja Hrvatskog zavoda za zdravstveno osiguranje (u daljnjem tekstu: HZZO) do 21. lipnja 2018.g., povodom stupanja dužnosničinog sina u više uzastopnih radnih odnosa na određeno vrijeme u tijelu javne vlasti u kojem je dužnosnica obnašala dužnost, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a ili povrede načela obnašanja javnih dužnosti.**

**Obrazloženje**

Povjerenstvo je 22. svibnja 2017.g. pod brojem: 711-U-1767-P-238/17-01-1 zaprimilo anonimnu prijavu protiv dužnosnice Jasenke Pap, pomoćnice ravnatelja HZZO-a povodom koje

je otvoren predmet pod brojem P-238/17.

Dana 26. listopada 2017.g., pod brojem: 711-U-6574-P-377/17-01-3, Povjerenstvo je zaprimilo još jednu anonimnu prijavu mogućeg sukoba interesa podnesenu protiv više zaposlenika HZZO-a koji nisu dužnosnici u smislu ZSSI-a te protiv dužnosnice Jasenke Pap. Povodom navedene prijave otvoren je predmet pod brojem P-377/17.

U obje prijave u bitnome se navodi da je dužnosnica Jasenka Pap pogodovala svom sinu prilikom njegovog zapošljavanja u HZZO-u na radnom mjestu za koje nije ispunjavao uvjete.

S obzirom da se obje prijave odnose na istu dužnosnicu te su u bitnom sadržajno istovjetne, Povjerenstvo je zaključkom broj: 711-I-2198-P-238/17-04-10 od 14. prosinca 2017.g. spojilo navedene predmete.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 31. ZSSI-a propisano je da pomoćnici ravnatelja HZZO-a dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da je Jadsenka Pap obnašala dužnost pomoćnice ravnatelja HZZO-a od 24. lipnja 2015.g. do 21. lipnja 2018.g. te je stoga povodom obnašanja navedene dužnosti bila obvezna postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Na zahtjev Povjerenstva HZZO je dostavio dopis KLASA: 110-01/17-01/46, URBROJ: 338-01-24-17-02 od 9. studenoga 2017.g. u kojem se navodi da …………., sin dužnosnice Jasenke Pap, pomoćnice ravnatelja HZZO-a za pravne poslove, nije zaposlenik HZZO-a od 17. srpnja 2017.g. Radni odnos s Anrejom Pappom zasnovan je 1. veljače 2015.g. na temelju ugovora o radu na određeno vrijeme, zasnovanog temeljem javnog natječaja za prijam u radni odnos u Regionalnom uredu HZZO-a u Zagrebu. Predmetni javni natječaj za prijam 9 pripravnika na poslove radnih mjesta III. vrste objavljen je, između ostaloga, u „Narodnim novinama“ broj 146 od 10. prosinca 2014.g. Odluku o potrebi zasnivanja radnog odnosa donijela je tadašnja v.d. ravnateljice Tatjana Prenđa Trupec, budući da su sukladno članku 35. Statuta HZZO-a („Narodne novine“ broj 18/09., 33/10., 8/11., 18/13., 1/14. i 83/15.)odluke o pitanjima zapošljavanja u nadležnosti ravnatelja HZZO-a. U dopisu se ujedno napominje da u vrijeme raspisivanja javnog natječaja u prosincu 2014.g., kao i u vrijeme donošenja Odluke o izboru kandidata za prijam u radni odnos od 22. siječnja 2015.g. Jasenka Pap nije bila dužnosnica.

U privitku dopisa dostavljena je Odluka o potrebi zasnivanja radnog odnosa na određeno vrijeme KLASA: 112-02/14-01/29, URBROJ: 338-01-24-14-1 od 5. prosinca 2014.g. kojom se utvrđuje potreba za zasnivanje radnog odnosa na određeno vrijeme s pripravnicima na poslovima radnih mjesta III. vrste u Regionalnom uredu Zagreb, i to: kontrolor za zdravstveno osiguranje – 2 izvršitelja, kontrolor administrativnih poslova – 5 izvršitelja, kontrolor za obračun i naplatu doprinosa – 1 izvršitelj te kontrolor za praćenje ugovornih odnosa – 1 izvršitelj. Navedenu Odluku potpisala je Tatjana Prenđa Trupec, v.d. ravnateljice HZZO-a.

U privitku dopisa također je dostavljen tekst javnog natječaja kojim je za sva radna mjesta predviđena SSS ili SŠS upravne, ekonomske ili druge odgovarajuće struke ili gimnazija te Odluka o izboru kandidata za prijam u radni odnos putem natječaja uvidom u koji je utvrđeno da je …………….. izabran za radno mjesto kontrolor za obračun i naplatu doprinosa.

Uvidom u dokumentaciju koju je ……………. priložio uz svoju prijavu na natječaj utvrđeno je da je isti završio srednju medicinsku školu.

Uz dopis od 9. studenoga 2017.g. HZZO je također dostavio ugovor o radu na određeno vrijeme sklopljen dana 22. siječnja 2015.g. s ………………….. u svojstvu pripravnika na radnom mjestu III. vrste. Ugovor je sklopljen za razdoblje od 1. veljače do 30. travnja 2015.g.

Nakon isteka navedenog ugovora s ………………….. sklopljeni su još sljedeći ugovori o radu na određeno vrijeme:

* ugovor KLASA: 112-03/15-01/02, URBROJ: 338-01-24-15-03 od 28. travnja 2015.g., za radno mjesto kontrolor za zdravstveno osiguranje u Regionalnom uredu Zagreb za razdoblje od 1. svibnja do 31. listopada 2015.g.,
* ugovor KLASA: 112-03/15-01/02, URBROJ: 338-01-24-15-04 od 15. listopada 2015.g., za radno mjesto kontrolor za zdravstveno osiguranje u Regionalnom uredu Zagreb za razdoblje od 1. studenoga 2015.g. do 30. travnja 2016.g.,
* ugovor KLASA: 112-03/15-01/02, URBROJ: 338-01-24-16-02 od 13. travnja 2016.g., za radno mjesto kontrolor naplate prihoda u Regionalnom uredu Zagreb za razdoblje od 1. svibnja do 31. listopada 2016.g.,
* ugovor KLASA: 112-03/15-01/02, URBROJ: 338-01-24-16-05 od 19. listopada 2016.g., za radno mjesto kontrolor naplate prihoda u Regionalnom uredu Zagreb za razdoblje od 1. studenoga 2016.g. do 30. travnja 2017.g.,
* ugovor KLASA: 112-03/15-01/02, URBROJ: 338-01-24-17-06 od 5. travnja 2017.g., za radno mjesto kontrolor naplate prihoda u Regionalnom uredu Zagreb za razdoblje od 1. svibnja do 31. svibnja 2017.g.,
* ugovor KLASA: 112-03/15-01/02, URBROJ: 338-01-24-17-07 od 31. svibnja 2017.g., za radno mjesto kontrolor naplate prihoda u Regionalnom uredu Zagreb za razdoblje od 1. lipnja do 30. lipnja 2017.g.,
* ugovor KLASA: 112-03/15-01/02, URBROJ: 338-01-24-17-09 od 21. lipnja 2017.g., za radno mjesto kontrolor naplate prihoda u Regionalnom uredu Zagreb za razdoblje od 1. srpnja do 31. srpnja 2017.g.

HZZO je uz svoj dopis dostavio i Sporazum o prestanku ugovora o radu koji je s …………….. sklopljen dana 18. srpnja 2017.g., a kojim se utvrđuje da Ugovor o radu na određeno vrijeme od 21. lipnja 2017.g. prestaje 16. srpnja 2017.g. te s tim danom prestaje i radni odnos između HZZO-a i navedenog radnika.

Na dodatni upit Povjerenstva HZZO je dostavio očitovanje KLASA: 110-01/17-01/49, URBROJ: 338-01-06-11-19-03 od 19. ožujka 2019.g. u kojem se navodi da nakon isteka prvog ugovora o radu na određeno vrijeme koji je ……………… sklopio s HZZO-om u svojstvu pripravnika III. vrste, HZZO nije raspisivao novi javni natječaj za zapošljavanje na određeno vrijeme, već je svih sljedećih sedam ugovora o radu sklopljeno na prijedlog voditelja Regionalnog ureda Zagreb.

U očitovanju se nadalje navodi da je opći akt HZZO-a kojim su propisani poslovi iz nadležnosti pomoćnika ravnatelja Statut kojim je propisano da pomoćnik ravnatelja kontrolira i vodi poslove službi kojima rukovodi. Dužnosnica Jasenka Papp obnašala je dužnost pomoćnice ravnatelja HZZO-a za pravne poslove od 24. lipnja 2015.g. do 30. travnja 2018.g., u kojem razdoblju je HZZO sklopio 6 ugovora o radu na određeno vrijeme s ……………………. te je imenovana dužnosnica imala saznanja o istima s obzirom da Služba za kadrovske poslove u kojoj su ugovori o radu pripremljeni pripada Sektoru pravnih poslova.

U svom dopisu KLASA: 110-01/17-01/46, URBROJ: 338-01-06-11-19-4 od 27. svibnja 2019.g. HZZO navodi da je prilikom produljenja ugovora o radu na određeno vrijeme uobičajen postupak da voditelj regionalnog ureda ili područne službe dostavlja prijedlog za produljenje ugovora o radu nekog radnika s obrazloženjem istog Službi za kadrovske poslove (sada Službi za upravljanje ljudskim potencijalima) Direkcije HZZO-a. Nakon svakog zaprimljenog prijedloga navedena Služba ocjenjuje opravdanost prijedloga te priprema ugovor o radu na određeno vrijeme koji potpisuje ravnatelj HZZO-a. Dužnost pomoćnika ravnatelja HZZO-a za pravne poslove jest pregledati pripremljene dokumente i parafirati ih, no pomoćnik ravnatelja ne sudjeluje izravno u postupcima zapošljavanja novih osoba na određeno ili neodređeno vrijeme. U privitku dopisa dostavljeni su svi prijedlozi voditelja Regionalnog ureda Zagreb kojima se predlaže produljenje ugovora o radu na određeno vrijeme ……………………

Dopisom KLASA: 110-01/17-01/46, URBROJ: 338-01-06-11-19-05 od 10. srpnja 2019.g. HZZO je pojasnio da dužnosnica Jasenka Pap nije parafirala niti jedan dokument koji se odnosi na produljenje ugovora o radu na određeno vrijeme za ……………….. Kao što je već ranije navedeno, dužnost pomoćnika ravnatelja za pravne poslove je pregledati i parafirati dokumente, ali je uvidom u kadrovsku evidenciju i dosje bivšeg radnika ………………. utvrđeno da se u navedenom predmetu dužnosnica izuzela. Nadalje, sa svih 9 kandidata, među kojima je i …………… s kojima je sklopljen ugovor o radu na određeno vrijeme u svojstvu pripravnika za poslove radnog mjesta III. vrste, nakon isteka ugovornog razdoblja, sklopljeni su novi ugovori o radu na određeno vrijeme.

Dana 1. listopada 2019.g. HZZO je dostavio sve arhivske primjerke ugovora o radu na određeno vrijeme za …………….. koje je pripremala Služba za upravljanje ljudskim potencijalima nakon dostavljenog prijedloga Regionalnog ureda Zagreb. Uvidom u arhivske primjerke ugovora utvrđeno je da dužnosnica Jasenka Pap nije parafirala niti jedan od navedenih ugovora.

Usporedbom imena i OIB-a djeteta dužnosnice Jasenke Pap navedenog u podnesenim izvješćima o imovinskom stanju i OIB-a navedenog na ugovorima o radu sklopljenim između HZZO-a i ……………………. utvrđeno je da je isti sin dužnosnice.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili kada se osnovano može smatrati da utječe ili kada može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 2. ZSSI-a propisano je da su članovi obitelji dužnosnika u smislu ZSSI-a njegovi srodnici po krvi u uspravnoj lozi. Stavkom 5. istog članka propisano je da su povezane osobe u smislu toga Zakona članovi obitelji dužnosnika iz stavka 2. te osobe koje se prema drugim osnovama i okolnostima opravdano mogu smatrati interesno povezanim s dužnosnikom. Slijedom navedenoga, sin dužnosnice je kao član njezine obitelji, s dužnosnicom povezana osoba.

Iz prikupljenih podataka i dokumentacije utvrđeno je da Jasenka Papp u trenutku provođenje javnog natječaja te sklapanja prvog ugovora o radu na određeno vrijeme između HZZO-a i dužnosničinog sina u svojstvu pripravnika, kao i u vrijeme sklapanja drugog ugovora o radu na određeno vrijeme, nije obnašala dužnost pomoćnice ravnatelja HZZO-a. Naime, Jasenka Pap počela je obnašati navedenu dužnost dana 24. lipnja 2015.g., a navedeni ugovori sklopljeni su 22. siječnja i 28. travnja 2015.g. Slijedom navedenoga, Povjerenstvo nije nadležno ispitivati zakonitost ni opravdanost sklapanja navedenih ugovora.

Nakon isteka razdoblja na koje su navedena dva ugovora bila sklopljena, s …………….… sklopljeno je još 6 ugovora o radu na određeno vrijeme koji su sklopljeni u razdoblju u kojem je dužnosnica Jasenka Papp obnašala dužnost pomoćnice ravnatelja HZZO-a i to upravo za pravne poslove u čijoj nadležnosti je bila i Služba za kadrovske poslove. Međutim, iz dostavljene dokumentacije utvrđeno je da se dužnosnica Jasenka Pap izuzela te da nije parafirala navedene ugovore.

Također, iz dostavljenih očitovanja HZZO-a proizlazi da je prilikom sklapanja ugovora o radu na određeno vrijeme sa sinom dužnosnice poštivana uobičajena procedura te su isti sklopljeni na temelju obrazloženih prijedloga voditelja Regionalnog ureda Zagreb u kojem je radnik ………………… bio raspoređen na radno mjesto.

Potrebno je nadalje istaknuti da je sa svim pripravnicima koji su izabrani na istom natječaju na kojem je izabran i primljen u radni odnos u HZZO i ………………, nakon isteka ugovornog razdoblja, sklopljen novi ugovor o radu na određeno vrijeme te stoga nije utvrđeno da bi došlo do pogodovanja upravo sinu dužnosnice.

S obzirom da iz prikupljenih podataka i dokumentacije ne proizlazi da je postupanjem dužnosnice Jasenke Pap došlo do moguće povrede odredbi ZSSI-a ili načela obnašanja javnih dužnosti, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Jasenka Pap, osobna dostava
2. Objava na internetskoj stranici Povjerenstva
3. Pismohrana